Source: https://www.eleftheria.gr/%CE%BF%CE%B9%CE%BA%CE%BF%CE%BD%CE%BF%CE%BC%CE%AF%CE%B1/item/92562-%CF%85%CF%80%CE%B5%CE%BE%CE%B1%CE%AF%CF%81%CE%B5%CF%83%CE%B7-8,4-%CE%B5%CE%BA-%CE%B5%CF%85%CF%81%CF%8E-%CF%83%CF%84%CE%BF%CE%BD-%CE%BF%CE%B1%CE%B5%CE%B4-%CE%BB%CE%AC%CF%81%CE%B9%CF%83%CE%B1%CF%82.html
Timestamp: 2019-03-26 17:31:21+00:00
Document Index: 1944879

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Υπεξαίρεση 8,4 εκ. ευρώ στον ΟΑΕΔ Λάρισας
ΣΤΟΝ ΕΙΣΑΓΓΕΛΕΑ ΤΟ ΠΟΡΙΣΜΑ ΤΗΣ ΔΙΕΥΘΥΝΣΗΣ ΕΠΙΘΕΩΡΗΤΩΝ
* Ο προϊστάμενος του Λογιστηρίου της Περιφερειακής Διεύθυνσης Θεσσαλίας, που τέθηκε σε αργία καλείται να επιστρέψει το παραπάνω ποσό. * Πως ένα τυχαίο περιστατικό έγινε αφορμή να ξεσκεπαστεί το οικονομικό σκάνδαλο
Δημοσίευση: 26 Οκτ 2015 0:52
Υπεξαίρεση – "μαμούθ" από τα ταμεία του ΟΑΕΔ με "πρωταγωνιστή" τον προϊστάμενο του Λογιστηρίου της Περιφερειακής Διεύθυνσης Θεσσαλίας στη Λάρισα, αποκαλύπτει πόρισμα του Σώματος της Διεύθυνσης Επιθεωρητών του Οργανισμού, πόρισμα που παραδόθηκε στις εισαγγελικές αρχές με απόφαση της διοίκησης του Οργανισμού Απασχόλησης Εργατικού Δυναμικού.
Ο έλεγχος έγινε τον περασμένο Αύγουστο στη Λάρισα, αφού προηγήθηκε "έφοδος" των Επιθεωρητών, που αλλάζοντας ακόμη και κλειδαριές στο Λογιστήριο, αναζητούσαν παραστατικά για να εντοπίσουν - όπως έγραψε η "Ε" τον περασμένο Ιούνιο - πως εκταμιεύθηκαν από τον προϊστάμενο του Λογιστηρίου της Περιφερειακής Διεύθυνσης Θεσσαλίας, περί τις 85.000 ευρώ.
Ο προϊστάμενος του Λογιστηρίου τέθηκε σε αργία με απόφαση του Πειθαρχικού Συμβουλίου ενώ σύμφωνα με πληροφορίες της "Ε", οι ελεγκτές εντόπισαν περί τις 400 πλαστές υπογραφές για εκατοντάδες εντάλματα πληρωμής. Σε εξέλιξη βρίσκεται επίσης άλλη ΕΔΕ για να διαπιστωθεί ο τρόπος με τον οποίο ο προϊστάμενος του Λογιστηρίου "καρπωνόταν" χρήματα που αφορούσαν στις αποζημιώσεις εκπαιδευτικών στην ΕΠΑΣ του ΟΑΕΔ, την ώρα μάλιστα που οι εκπαιδευτικοί πληρώνονταν κανονικά.
Σύμφωνα με τις ίδιες πηγές, ο προϊστάμενος του Λογιστηρίου κατέθεσε τότε στο Ταμείο Παρακαταθηκών το ποσό των 85.000 ευρώ αλλά η διοίκηση του ΟΑΕΔ απαιτεί και την καταβολή του ποσού των 8,444 εκατ. ευρώ, ποσό που προκύπτει από το πόρισμα των Επιθεωρητών.
Το πόρισμα των Επιθεωρητών αφορά σε ελέγχους που έφθασαν μέχρι και το 2007 αλλά το βέβαιο είναι πως οι έλεγχοι θα επεκταθούν και σε άλλες πτυχές, προκειμένου να διερευνηθεί αν έχουν "κάνει φτερά" χρήματα που αφορούσαν στην εξόφληση δημοτικών τελών ή αν ακόμη με χρήματα του Οργανισμού αγοράσθηκαν δώρα για τα παιδιά – μελών του Συλλόγου Εργαζομένων, παρότι ο Σύλλογος κατέβαλλε κανονικά τα χρήματα.
Στην υπόθεση της Λάρισας, αναφέρεται και χθεσινό δημοσίευμα του "Έθνους" όπου τονίζεται πως "σύμφωνα με το πόρισμα, τα χρήματα «έκαναν φτερά» κατά το διάστημα 2007-2014. Σύμφωνα με πληροφορίες από συναδέλφους του, ο προϊστάμενος ήταν συνδικαλιστής της ΔΑΚΕ. Ένα τυχαίο γεγονός οδήγησε στην αποκάλυψη του σκανδάλου. Ο προϊστάμενος τελούσε εν αδεία όταν πάνω στο γραφείο του ένας υφιστάμενος του εντόπισε ένα ένταλμα πληρωμής.
Όμως, η διοίκηση του ΟΑΕΔ δεν έκανε αποδεκτή την επιστροφή των χρημάτων και προχώρησε στον έλεγχο όλων των ενταλμάτων που είχε διαχειριστεί ο συγκεκριμένος υπάλληλος, προκειμένου να φτάσει το «μαχαίρι» στο κόκκαλο.
Έναν μήνα μετά την αποκάλυψη του πρώτου σκανδάλου υπεξαίρεσης, οι επιθεωρητές ανακάλυψαν τρύπα στα ταμεία ύψους 8,5 εκατ. ευρώ. Εκτός όμως από αυτή την υπόθεση, ο προϊστάμενος είχε στήσει ένα πολύ μεγαλύτερο κόλπο. Τέσσερις αναφορές της αναπληρώτριας προϊσταμένης της περιφερειακής διεύθυνσης του ΟΑΕΔ προς τη διοίκηση του οργανισμού ανέφεραν ότι παρουσιάστηκε έλλειμμα ύψους 8,5 εκατ. ευρώ.
Η επόμενη κίνηση των εισαγγελικών αρχών είναι να προχωρήσουν σε άρση του τραπεζικού απορρήτου και να διαπιστωθεί αν στους λογαριασμούς υπάρχουν τα 8,5 εκατ. ευρώ που έγιναν καπνός" καταλήγει το "Εθνος της Κυριακής".
"ΔΑΝΕΙΑ"
Υπενθυμίζεται πως ο προϊστάμενος του Λογιστηρίου, σύμφωνα με το πόρισμα των Ελεγκτών του πρώτου ελέγχου που έγινε τον περασμένο Ιούνιο, πλαστογραφώντας αποφάσεις του ΔΣ του ΟΑΕΔ "ενέκρινε" δάνεια με δικαιούχους εργαζομένους εν αγνοία τους. Έτσι εντοπίσθηκε η "τρύπα" των 85.000 ευρώ για να ακολουθήσει ο δεύτερος έλεγχος, με το πόρισμα των Επιθεωρητών να καταγράφει υπεξαίρεση 8.444 εκατ. ευρώ από το ταμείο του Οργανισμού.